Entregats els premis del XLIV Concurs Local de Pintura ‘El Piló’
2025-07-24

La seu de l’Entitat Cultural Valenciana El Piló de Burjassot (c/Dr. Moliner, 10) ha sigut l’escenari per a la cerimònia de lliurament dels Premis del XLIV Concurs Local de Pintura (II Biennal), organitzat per aquesta associació burjassotera, dedicada a la promoció i recuperació de la cultura i tradicions valencianes, des de fa 43 anys. Representants de la Corporació Municipal, encapçalats per l’alcalde, Rafa García i pel regidor de Cultura, Javier Naharros van assistir a l’acte cultural que va servir també per a inaugurar l’exposició de totes les obres presentades al certamen de 2024. Van assistir també els màxims representants de diferents comissions falleres de Burjassot, així com socis i sòcies del Piló, veïns i veïnes i participants en el concurs pictòric.

En aquesta edició, el Premi Ciutat de Burjassot 2024 ha sigut per a José Miguel Alguer Romero, per la seua obra Lo que esconde Peníscola. Alguer és fill de la immigració. Va nàixer a Bremen (Alemanya) en 1965, però resideix a València des de fa molts anys. Té una extensa trajectòria artística i, al llarg de la seua carrera, ha obtingut prop de 40 premis i mencions. No és la primera vegada que la seua obra triomfa a Burjassot. El 2015, Jose Miguel ja es va fer amb el Premi Ciutat de Burjassot del Concurs Nacional de Pintura El Piló.

La menció d’honor en aquesta edició ha sigut per a Elena Zaytseva per l’obra Silencio helado. Nascuda a Moscou en 1979, Elena es va mudar a València en 2021 i resideix a Burjassot. És artista d’aquarel·la que es declara profundament enamorada de la naturalesa i creu fermament en la responsabilitat individual de protegir i preservar el medi natural, amb l’objectiu que les generacions futures el reben en les millors condicions possibles.